FI Euroopan unionin virallinen lehti C 115/69

Alueiden komitean päätöslauselma aiheesta Euroopan komission työohjelma ja alueiden komitean tärkeimmät tavoitteet vuonna 2006

(2006/C 115/15)

ALUEIDEN KOMITEA, joka

ottaa huomioon komission työohjelman vuodeksi 2006 ”Euroopan kaiken potentiaalin vapauttaminen” (COM(2005) 531 final),

ottaa huomioon strategiset tavoitteet vuosiksi 2005—2009 (COM(2005) 12 final),

ottaa huomioon kuuden puheenjohtajavaltion monivuotisen strategisen ohjelman 2004–2006,

ottaa huomioon komission tiedonannon ”Komission panos EU:n tulevaisuutta koskevaan pohdintaan — ’K-suunnitelma’: kansanvalta, kuunteleminen ja keskustelu” (KOM(2005) 494 lopullinen),

ottaa huomioon pöytäkirjan Euroopan komission ja alueiden komitean välisen yhteistyön muodoista (DI CdR 81/2001 rev. 2),

ottaa huomioon antamansa päätöslauselman aiheesta ”Lissabonin strategian elvyttäminen” (CdR 518/2004),

ottaa huomioon antamansa päätöslauselman vuosien 2007—2013 rahoitusnäkymien tulevaisuudesta (CdR 203/2005),

katsoo, että alue- ja paikallisviranomaiset ovat suurelta osin vastuussa EU:n politiikkojen täytäntöönpanosta,

katsoo, että EU:n politiikkojen demokraattinen legitimiteetti lisääntyy merkittävästi, jos alue- ja paikallisviranomaiset voivat osallistua EU:n painopistealojen määrittelyyn,

ottaa huomioon sen, että alueiden komitea määrittelee nelivuotiset painopisteensä helmikuussa 2006 komitean neljännen toimikauden (2006—2010) alussa,

hyväksyi 16.—17. marraskuuta 2005 pitämässään 62. täysistunnossa (marraskuun 17. päivän kokouksessa) seuraavan päätöslauselman.

Alueiden komitea

RAHOITUSNÄKYMÄT

katsoo, että kunnianhimoiset rahoitusnäkymät on hyväksyttävä Yhdistyneen kuningaskunnan puheenjohtajuuskaudella, jotta Euroopan unioni voi huolehtia toimivaltuuksistaan ja vahvistaa kansalaisten sitoumusta unioniin, elvyttää unionin uudistamisen, taata koheesiopolitiikan ja yhteisen maatalouspolitiikan eurooppalaisen lisäarvon sekä vauhdittaa yhteisön omaa tutkimus- ja innovointipolitiikkaa.

POHDINTAVAIHE

toistaa tukevansa edelleen edistyksellistä perustuslakisopimusta, joka tehostaa huomattavasti Euroopan unionin toimintaa, yksinkertaistaa sitä ja tekee toiminnasta entistä avoimempaa nykyisiin sopimuksiin verrattuna. Lisäksi se takaa aiempaa moitteettomamman eurooppalaisen hallintotavan.

suosittaa, että Euroopan komissio ottaa huomioon komitean pohdintavaihe-ehdotuksen Euroopan kunnissa ja alueilla käytävästä hajautetusta keskustelusta, jonka lähtökohtana olisi kansalaisläheisyys ja jossa käsiteltäisiin unionin tarkoitusta sekä sen tuomaa lisäarvoa, perusarvoja ja toimintaperiaatteita.

kehottaa Euroopan komissiota omaksumaan K-suunnitelmaa toteuttaessaan sekä tulevassa tiedotus- ja viestintäpolitiikassaan kunnianhimoisen, aloitteellisen ja ennen kaikkea muodoltaan hajautetun lähestymistavan, jotta kansalaiset sitoutuisivat Eurooppa-hankkeeseen.

on valmis kantamaan oman vastuunsa toimimalla yhteistyössä alue- ja paikallisviranomaisten sekä alue- ja paikallislehdistön kanssa. Niitä ei voi sivuuttaa viestinviejinä kommunikoitaessa kansalaisten kanssa. Komitea esittää, että sille myönnetään nykyistä enemmän määrärahoja, jotta se voi antaa pohdintavaiheeseen täysipainoisen panoksensa.

EUROOPPALAINEN HALLINTOTAPA

suhtautuu myönteisesti Euroopan komission lähestymistapaan, jonka mukaan Euroopan unioni saavuttaa tavoitteensa vain, jos unionin toimielimet, jäsenvaltioiden, alueiden ja kuntien viranomaiset ja itse kansalaiset osallistuvat yhdessä tavoitteiden toteuttamiseen. Komitea toivoo, että tällainen kumppanuus heijastuisi yhteisön politiikkojen laadinta- ja täytäntöönpanoprosesseihin etenkin seuraavasti:

— Pohdittaisiin sitä, miten kolmitahoiset tavoitesopimukset voisivat edistää Lissabonin strategian elvyttämismekanismeja.

— Kuullaan järjestelmällisesti paikallis- ja alueviranomaisia unionin lainsäädännön laatimista edeltävässä vaiheessa riippumatta siitä, miten perustuslakisopimuksen ratifiointiprosessi edistyy.

— Hyödynnetään edelleen järjestelmällisesti uutta vaikutustenarviointimenetelmää Euroopan komission käynnistämien merkittävimpien aloitteiden yhteydessä ja tarjotaan komitealle mahdollisuus osallistua vaikutustenarviointimenetelmään.

— Sisällytetään jäsenvaltioiden laatimiin lainsäädännön yksinkertaistamista koskeviin toimintasuunnitelmiin alueellinen ulottuvuus.

— Kiinnitetään erityistä huomiota yhteisön lainsäädännön siirtämiseen osaksi jäsenvaltioiden lainsäädäntöä sekä siihen, miten yhteisön säännöstö vaikuttaa paikallis- ja alueviranomaisiin liittyvään lainsäädäntöön.

on tyytyväinen siihen, että komissio aikoo tiivistää kuulemisprosessia sekä sääntelyn vaikutusten arviointiprosessia lainsäädännön parantamista koskevan tavoitteen saavuttamiseksi. Kun otetaan huomioon yhteisen kauppapolitiikan mahdolliset vaikutukset alueisiin ja kuntiin, komitea kehottaa komissiota kuulemaan AK:ta myös yhteisen kauppapolitiikan aloitteista erityisesti kysymyksissä, jotka liittyvät suositusten muotoilemiseen kansainvälisiä kauppasopimuksia koskevia neuvottelumandaatteja varten.

kehottaa Euroopan komissiota helpottamaan komitean osallistumista yhteisön toimiin nykyistä ennakoivammin siten, että komitea antaa yhteisön tulevista toimintaperiaatteista suuntaa-antavia lausuntoja, joissa käsitellään toimien vaikutuksia paikallis- ja alueviranomaisiin, ja laatii tietyistä direktiiveistä paikallisia ja alueellisia vaikutusselvityksiä.

korostaa, että komission kodifioidessa ja muotoillessa uudelleen lainsäädäntöehdotuksia säädöskäytännön parantaminen ei saa merkitä yksinomaan säädösten määrän vähentämistä. Komission olisi aina perusteltava perumansa säädösehdotukset arvioimalla niiden eurooppalaista lisäarvoa.

VAURAUS

toistaa olevansa vakuuttunut siitä, että Lissabonin strategian kaikkiin kolmeen pilariin, eli talous-, yhteiskunta- ja ympäristönäkökohtiin, tulisi kiinnittää yhdenvertaisesti huomiota.

kehottaa Euroopan komissiota huomioimaan kasvua ja työllisyyttä koskevien laajojen suuntaviivojen tarkistuksen ja täytäntöönpanon yhteydessä paikallis- ja alueviranomaisten tärkeän aseman EU:n kasvun ja työllisyyden lisäämisessä.

katsoo, että koheesio ja kilpailukyky ovat toisiaan vahvistavia tavoitteita, joiden on kuljettava käsi kädessä. Alueiden ja kuntien alikäytetyn potentiaalin ja pääoman hyödyntäminen voi parantaa aluekohtaista kilpailukykyä ja vaikuttaa myönteisesti alueellisen tasapainon ja yhteenkuuluvuuden tavoitteisiin. Komitea tukee ajatusta siitä, että kilpailukyky riippuu toimivista yhteismarkkinoista, ja tähdentää, että valtioiden rajat ylittäviin alueisiin on kiinnitettävä erityistä huomiota.

katsoo, että jäsenvaltioiden on mukautettava Lissabonin strategiassa esitettyjä hallintorakenteita, jotta rakennerahastotuki ja Lissabonin strategia liittyisivät virallisesti entistä välittömämmin ja tiiviimmin toisiinsa.

yhtyy täysin komission näkemykseen siitä, että globalisaatio on tosiasia, johon on vastattava, jotta Euroopassa olisi jälleen laadukkaita työpaikkoja ja kasvu olisi dynaamista. Tässä yhteydessä on erityisesti korostettava globalisaatioon liittyvien rakenneuudistusten ennakointia ja tukitoimia.

kehottaa Euroopan komissiota poistamaan edelleen kansalaisten liikkuvuuden tiellä olevia esteitä ja kannustamaan kansalaisia käyttämään hyväkseen heille kaikkialla unionissa tarjoutuvia tilaisuuksia, mikä on dynaamisen talouden kannalta olennaista.

katsoo, että yleissivistävä ja ammatillinen koulutus ovat avaintekijöitä pyrittäessä saavuttamaan Lissabonissa asetetut tavoitteet ja varmistettaessa, että osaamisyhteiskunta on kaikkien eurooppalaisten ulottuvilla. Komitea ilmaisee tyytyväisyytensä siihen, että komissio keskittyy tutkintojen tunnustamiseen sekä kannustaa liikkuvuutta ja yrittäjähenkisyyteen tehtäviä investointeja.

pitää erittäin tärkeänä alueellisesti ja sosiaalisesti tasapainoisen tietoyhteiskunnan edistämistä. Näin varmistetaan, että kansalaisilla on tarvitsemansa tiedot ja taidot elää ja työskennellä uudessa digitaaliajassa. AK on edistänyt ja edistää myös vastaisuudessa hyödyllisellä tavalla alueiden ja kuntien tarjoamia sähköisiä palveluita ja sähköistä hallintoa ja korostaa, että paikallis- ja aluetasolla toteutettavat toimet ovat tehokkain tapa saada aikaan tuloksia.

yhtyy Euroopan komission näkemykseen siitä, että Euroopan laajuinen verkko on rakennettava kasvualoitteen pohjalta ja taattava, että uusiin toimenpiteisiin myönnetään runsaasti lisämäärärahoja verkkojen toiminnan ja yhteentoimivuuden parantamiseksi.

katsoo, että Euroopan laajuiset liikenne-, televiestintä- ja energiaverkot ovat olennaisessa asemassa hyödynnettäessä Euroopan talouden koko potentiaalia, yhdistettäessä laajentuneen unionin osat toisiinsa ja parannettaessa alueellista yhteenkuuluvuutta.

YHTEISVASTUU

tukee pyrkimystä keskittyä ohjelmoimaan uuden sukupolven rakennerahastot asianmukaisesti, mutta muistuttaa siitä, millaisia hallinnollisia ja budjettiseurauksia paikallis- ja alueyhteisöille koituu siitä, että rahoitusnäkymiä koskeva sopimus viivästyy viivästymistään.

seuraa erityisen kiinnostuneena Euroopan alueellisen yhteistyötavoitteen täytäntöönpanoa, etenkin sitä, miten tukikelpoiset alueet määritellään, miten hallinnollisia menettelyjä yksinkertaistetaan ja missä määrin toimet vastaavat unionin strategisia linjauksia.

suosittaa ponnekkaasti, että rakennerahastovaroin rahoitettaviin tuleviin ohjelmiin sisällytetään muun muassa kaupunkien elävöittäminen, sosiaalisen ahdingon lievittäminen, asumiseen liittyvät erityistoimet, talouden rakenneuudistukset ja joukkoliikenne. Näillä tekijöillä on taipumus keskittyä suurkaupunkialueille. Komitea myöntää kuitenkin kaikkien Euroopan alueiden merkityksen ja katsoo, että tulevissa ohjelmissa on tärkeää varmistaa kaupunkialueiden ja maaseudun välinen tasapaino.

kehottaa jäsenvaltioita sekä niiden alue- ja paikallisyhteisöjä kohdentamaan Euroopan sosiaalirahastovarat kaupunkiväkivallasta kärsiville alueille myönnettäviin avustuksiin ja kehottaa komissiota varmistamaan, että Urban-aloite tavoitteineen sisällytetään edelleen tuleviin rakennerahastoihin.

antaa vankan tukensa uuden oikeudellisen välineen, eurooppalaisen rajaseutuyhteistyöyhtymän, tuomalle lisäarvolle kannustettaessa paikallis- ja alueyhteisöjä tekemään uusia yhteistyöaloitteita ja muistuttaa olevan tärkeää, etteivät valvontamenettelyt muodostu liian raskaiksi kyseisten yhteistyöyhtymien perustamisvaiheessa. Komitea on muodostanut yhteistyötä tekevien paikallis- ja aluetoimijoiden keskustelufoorumin, jonka tehtävänä on seurata asiaa koskevan asetuksen hyväksymismenettelyä ja ensimmäisten eurooppalaisten rajaseutuyhteistyöyhtymien työskentelyn käynnistymistä.

toistaa olevan tarpeen säilyttää monitoimimaatalous kaikilla Euroopan alueilla, sillä yhteisön alueesta 90 prosenttia on maaseutua. Komitea ilmaisee tyytyväisyytensä siihen, että YMP:n uudistusta jatketaan niillä aloilla, joita ei vielä ole uudistettu. Komitea muistuttaa, että on syytä hyödyntää yhteisön toimien tarkistusta ja etsiä paitsi uusia sellaisten luonnonhaittojen tasoitusvälineitä, jotka vaikuttavat huomattavasti maatalousyrityksiin, myös keinoja edistää suurten alueiden käyttöä ja niiden yleistä taloudellista kehitystä.

pitää välttämättömänä, että yleishyödyllisiin palveluihin liittyvää toimintaa jatketaan, sillä niillä on alue- ja paikallisviranomaisten kannalta strateginen merkitys. Komitea korostaa erityisesti sitä, että yleishyödyllisillä palveluilla on oltava laaja- ja monialainen yhteisön viitekehys, jonka pohjalta voidaan määrittää, missä määrin yleishyödylliset palvelut voivat poiketa kilpailusäännöistä. Komitea tarkastelee vuonna 2006 erityisen kiinnostuneena tiedonantoa sosiaalialan yleishyödyllistä palveluista.

muistuttaa, että väestömuutos on Euroopan alue- ja paikallisyhteisöille poliittinen, taloudellinen ja sosiaalinen haaste. Muutoksen on vauhditettava toimintaa kaikilla yhteiskuntaelämän aloilla, sillä yhteiskuntiemme kestävyys riippuu siitä, miten muutos on ennakoitu. Komitea kehottaakin komissiota jatkamaan vuonna 2006 väestömuutoksia käsittelevän vihreän kirjan viitoittamia toimia.

ilmaisee tyytyväisyytensä komission aloitteisiin laatia uusi työsuojelustrategia, jonka ansiosta Euroopan unioni voi määritellä työsuojelulle entistä johdonmukaisemmat puitteet. Komitea korostaa tarvetta varmistaa, että alue- ja paikallisviranomaiset osallistuvat laadintaprosessiin aktiivisesti etenkin terveysindikaattoreista ja tulevasta valioarvioinnista päätettäessä.

painottaa yhdenvertaisten mahdollisuuksien merkitystä. Paikallis- ja alueyhteisöt ovat tässä kysymyksessä keskeisessä asemassa varsinkin siksi, että ne ovat suuria työnantajia sekä tavaroiden ja palvelujen tarjoajia. Komitea jää odottamaan Euroopan komission tiedonantoa tasa-arvostrategiasta hyvin kiinnostuneena.

suhtautuu myönteisesti ehdotukseen nimetä vuosi 2008 kulttuurienvälisen vuoropuhelun teemavuodeksi ja toistaa, että kulttuurisen ja kielellisen monimuotoisuuden kunnioittaminen on AK:n näkemyksen mukaan yksi Euroopan yhdentymisen perusperiaatteista. Tarkoituksena ei ole poistaa eroja tai luoda yhtenäistä identiteettiä vaan tiivistää Euroopan kansojen yhteistyötä ja kasvattaa niiden keskinäistä ymmärtämystä.

yhtyy Euroopan komission näkemykseen siitä, että ilmastonmuutoksen torjunta on yksi tulevaisuuden suurimmista haasteista. Siihen olisi puututtava kokonaisvaltaisesti siten, että kaikki julkishallinnon tasot toimivat yhteistyössä kumppaneinaan yksityissektori, terveydenhuoltoala, erilaiset yhteisöt ja koululaitos sekä energiatehokkuutta ajavat järjestöt.

kehottaa Euroopan komissiota sisällyttämään toimintasuunnitelmaan enemmän energian tuottajille ja jakeluyhtiöille suunnattavia toimenpiteitä ja ehdottaa, että myönnettäisiin taloudellisia kannustimia energiatehokkuuteen tähtääville toimenpiteille, erityisesti uusiutuvien energialähteiden käytölle, ja sallittaisiin valtiontukea sellaisille toimenpiteille, jotka edistävät ympäristöalaan liittyvää innovointia ja lisäävät energiatehokasta tuotantoa. Se taas vuorostaan kannustaa innovoimaan, parantamaan Euroopan kilpailukykyä ja varmistamaan energiahuollon kestävyys ja varmuus.

korostaa tarvetta luoda dynaaminen merenkulkuala, jonka lähtökohtana on kestävä kehitys. On tunnustettava yleisesti se tosiasia, että alue- ja paikallisyhteisöt osallistuvat merellisten luonnonvarojen hallinnointiin, ja niiden panos on sisällytettävä EU:n uuteen meripolitiikkaan.

TURVALLISUUS

tukee kaikkia Haagin ohjelmaan sisältyviä kymmentä painopistealaa, jotka on määrä toteuttaa viitenä seuraavana vuonna. Ne ovat osoitus siitä, että vapauteen, turvallisuuteen ja oikeuteen perustuvaa aluetta halutaan päättäväisesti vahvistaa. Komitea kehottaa Euroopan komissiota laatimaan paikallis- ja alueviranomaisille erityisen toimintasuunnitelman, joka antaisi mahdollisuuden nivoa paikallinen ja alueellinen ulottuvuus nykyistä paremmin yhteisön toimintaan.

yhtyy Euroopan komission sitoumukseen torjua järjestäytynyttä rikollisuutta ja terrorismia ja muistuttaa ehdotuksestaan perustaa Euroopan kaupunkien turvallisuuden seurantakeskus, jonka toimintaan osallistuisi jäsenvaltioiden paikallis- ja alueviranomaisten edustajia. Heidän tietämyksensä olisi hyödyksi muotoiltaessa toimintaperiaatteita, edistettäessä ja koordinoitaessa tutkimusta, kerättäessä, järjestettäessä ja tuotettaessa turvallisuuteen liittyviä tietoja sekä etenkin levitettäessä tietoa esimerkein, tehtäessä tunnetuksi hyviä käytäntöjä ja muodostettaessa alueellisia ja paikallisia kumppanuuksia.

toistaa suosituksensa tukea ja kehittää vapauteen, turvallisuuteen ja oikeuteen perustuvan alueen toteuttamiseen tähtääviä välineitä rakennerahastovaroin ja kehottaa Euroopan komissiota osoittamaan uusissa rahoitusnäkymissä resurssit kolmannessa koheesiokertomuksessa esitettyjen suuntaviivojen toteuttamiseen.

on yhtä mieltä komission kanssa siitä, että liikenteenharjoittajat ja tärkeimmät sidosryhmät, kuten viranomaiset ja matkustajat, ovat ensi sijassa huolissaan liikennejärjestelmien turvallisuudesta. Lontoossa ja Madridissa hiljattain tehdyt terrori-iskut ovat synkkä muistutus siitä, että liikennejärjestelmien turvallisuuteen on vastaisuudessa kiinnitettävä entistä enemmän huomiota kaikkialla EU:ssa.

kehottaa Euroopan komissiota suunnittelemaan ja toteuttamaan rajatylittäviä operaatioita siten, että raja-alueet osallistuvat niihin aktiivisesti, sekä koordinoimaan uuden solidaarisuusrahaston tehtävät nykyistä paremmin rakennerahastojen kanssa. Komitea esittää, että yhteisön pelastuspalvelumekanismin koordinointia lisätään perustamalla kaikille riskialueille alueellisia pelastuspalvelukeskuksia, joiden tehtävänä olisi tiedonkeruu, valvonta ja ennakkovaroitusjärjestelmän luominen.

UNIONI MUUN MAAILMAN KUMPPANINA

sitoutuu edelleen varmistamaan kulttuurienvälisen poliittisen vuoropuhelun jäsenvaltioiden, ehdokasmaiden ja unionin jäsenyyttä hakeneiden maiden paikallis- ja alueyhteisöjen edustajien kanssa. Komitea katsoo, että on toivottavaa perustaa EU:n ja Turkin neuvoa-antava sekakomitea, ja toistaa Euroopan komissiolle osoittamansa kehotuksen ehdottaa mahdollisimman pian operatiivista ratkaisua oikeusperustan puuttumiseen, joka estää perustamasta neuvoa-antavaa sekakomiteaa, joka toimisi Kroatian ja Länsi-Balkanin vakauttamis- ja assosiaatiosopimuksen puitteissa.

kannustaa Euroopan komissiota tukemaan tiiviissä yhteistyössä alue- ja paikallisviranomaisten sekä kansalaisyhteiskunnan kanssa Euroopan unionin laajentumisprosessista kunta- ja aluetasolla järjestettäviä tiedotuskampanjoita sekä jäsenvaltioissa että nykyisissä ja mahdollisissa ehdokasmaissa.

antaa tukensa naapuruuspolitiikan lujittamiselle uusien toimintasuunnitelmien avulla ja kehottaa Euroopan komissiota ottamaan huomioon rajatylittävän ja alueidenvälisen yhteistyön panoksen. Komitea esittää, että se saisi tilaisuuden osallistua suunnitelmien laadintaan, täytäntöönpanoon ja arviointiin.

toistaa sitoumuksensa vahvistaa Eurooppa–Välimeri-kumppanuutta sekä kehotuksensa ryhtyä toimenpiteisiin, joilla tiivistetään paikallis- ja alueviranomaisten osallistumista ja kumppanuutta prosessia toteutettaessa. Komitea kehottaa perustamaan Eurooppa–Välimeri-kumppanuutta harjoittavien instituutioiden yhteyteen uuden foorumin, jonka tehtävänä on yhtäältä edistää territoriaalista ja hajautettua yhteistyötä ja toisaalta kannustaa kumppanuutta ja laatia koko Välimeren alueelle tarkoitettuja operatiivisia ohjelmia.

pahoittelee sitä, ettei unionin paikallis- ja alueyhteisöjen panosta yhteisön kehitysyhteistyöpolitiikkaan vielä tunneta laajalti. Komitea suosittaa harkitsemaan uudelleen hajautetun yhteistyön asemaa ja myöntämään, että alue- ja paikallisyhteisöillä on muiden toimijoiden ohella taitotietoa ja kokemusta, jonka ansiosta ne voivat antaa oman panoksensa globaaliin lähestymistapaan köyhyyden torjumiseksi sekä toimiin, joiden avulla pyritään saavuttamaan Yhdistyneiden Kansakuntien asettamat vuosituhannen kehitystavoitteet.

valtuuttaa puheenjohtajansa toimittamaan tämän päätöslauselman Euroopan komissiolle, Euroopan parlamentille, neuvostolle sekä tuleville puheenjohtajavaltioille Itävallalle ja Suomelle.